**Σχολική διαμεσολάβηση**

Ενημερωτικό σημείωμα

Κατά τη διάρκεια του σχολικού έτους 2024-2025, θα εφαρμοστεί πιλοτικά εντός του σχολείου το Πρόγραμμα Σχολικής Διαμεσολάβησης. Κατά την τρέχουσα σχολική χρονιά, σύμφωνα με την Υ.Α. υπ’ αρ. 41207/ΓΔ4/2024 (ΦΕΚ 2404/Β/22-4-2024) «Ρύθμιση θεμάτων σχετικών με τις δράσεις και τα προγράμματα που εκπονούνται για την αντιμετώπιση περιστατικών ενδοσχολικής βίας και εκφοβισμού», τα σχολεία καλούνται να υλοποιήσουν δράσεις υποστήριξης μαθητών/τριών και των οικογενειών τους αναφορικά με την πρόληψη και αντιμετώπιση περιστατικών ενδοσχολικής βίας και εκφοβισμού σε συνεργασία με αρμόδιους φορείς. Υπεύθυνη της εφαρμογής του Προγράμματος στο σχολείο είναι η φιλόλογος Κυριακάκη Θεοδώρα, Σύμβουλος Σχολικής Ζωής για δεύτερη σχολική χρονιά, η οποία έλαβε την απαραίτητη επιμόρφωση, ώστε να είναι σε θέση να εφαρμόσει το Πρόγραμμα. Βοηθός στην εφαρμογή του Προγράμματος θα είναι η φιλόλογος Οικονόμου Καλλιόπη, επίσης Σύμβουλος Σχολικής Ζωής για δεύτερη χρονιά.

Η σχολική διαμεσολάβηση, ως μέθοδος και πρακτική ειρηνικής επίλυσης της σύγκρουσης, περιλαμβάνεται στο πλαίσιο των στρατηγικών αντι-βίας που αναπτύσσονται από το ίδιο το σχολείο, τη σχολική κοινότητα και την τοπική κοινωνία. Ως αυστηρή και δομημένη διαδικασία, με στόχο την αποκατάσταση των σχέσεων μεταξύ των διαφωνούντων μερών, αυξάνει το αίσθημα ασφάλειας στο σχολείο, προσφέρει αίσθηση ηρεμίας στο σχολικό χώρο και βελτιώνει το σχολικό κλίμα.

Στο πλαίσιο του προγράμματος αυτού μαθητές/ -τριες θα εκπαιδευτούν εθελοντικά ώστε να συμμετέχουν οι ίδιοι ως αμερόληπτοι διαμεσολαβητές στην ειρηνική επίλυση των διαφορών μεταξύ συμμαθητών τους.

Οι συμμετέχοντες παρίστανται στη διαδικασία εθελοντικά και πρόθυμα. Κάνουν τις επιλογές τους και παίρνουν αποφάσεις για τους εαυτούς τους, χωρίς πίεση από τους διαμεσολαβητές, το προσωπικό του σχολείου ή άλλα τρίτα πρόσωπα.

Επιπρόσθετα είναι δεσμευμένοι να τηρήσουν εμπιστευτικότητα για ό,τι λέγεται, γίνεται και γράφεται κατά τη διάρκεια της διαμεσολάβησης, εξαιρουμένων των περιπτώσεων που ορίζει η πολιτική του σχολείου ή που έχουν συμφωνηθεί με τους διαφωνούντες.

Ως εκ τούτου, τα προγράμματα σχολικής διαμεσολάβησης αποτελούν μία αποτελεσματική μορφή επίλυσης των συγκρούσεων, ως από κοινού προσπάθεια όλου του σχολείου, ενδυναμώνοντας το ρόλο του μαθητή και του σχολικού ήθους, διδάσκοντας στους μαθητές τις αρχές της δημοκρατικής συμμετοχής και του ενεργού πολίτη.

Πεύκη 28 Ιανουαρίου 2025